27.12.2022
RO
Jurnalul Oficial al Uniunii Europene
L 333/115
CAPITOLUL II CADRE COORDONATE ÎN MATERIE DE SECURITATE CIBERNETICĂ
Articolul 7 Strategia națională de securitate cibernetică (1) Fiecare stat membru adoptă o strategie națională de securitate cibernetică care prevede obiectivele strategice, resursele necesare pentru atingerea obiectivelor respective și măsurile de politică și de reglementare adecvate, în vederea atingerii și menținerii unui nivel ridicat de securitate cibernetică.
Strategia națională de securitate cibernetică include următoarele elemente: (a) obiectivele și prioritățile strategiei de securitate cibernetică a statului membru, care acoperă în special sectoarele menționate în anexele I și II; (b) un cadru de guvernanță pentru realizarea obiectivelor și priorităților menționate la litera (a) de la prezentul alineat, inclusiv politicile menționate la alineatul (2); (c) un cadru de guvernanță care clarifică rolurile și responsabilitățile părților interesate relevante la nivel național, care sprijină cooperarea și coordonarea la nivel național între autoritățile competente, punctele unice de contact și echipele CSIRT în temeiul prezentei directive, precum și coordonarea și cooperarea dintre aceste organisme și autoritățile competente în temeiul actelor juridice sectoriale ale Uniunii; (d) un mecanism care să identifice activele și o evaluare a riscurilor din statul membru respectiv; (e) o identificare a măsurilor de asigurare a pregătirii pentru incidente, a capacității de răspuns la acestea și a redresării în urma acestora, inclusiv cooperarea dintre sectorul public și cel privat; (f) o listă a diferitelor autorități și părți interesate care participă la punerea în aplicare a strategiei naționale de securitate cibernetică; (g) un cadru de politică menit să asigure o mai bună coordonare între autoritățile competente în temeiul prezentei directive și al Directivei (UE) 2022/2557 în scopul schimbului de informații privind riscurile, amenințările cibernetice și incidentele, precum și privind riscurile, amenințările și incidentele fără caracter cibernetic și al exercitării sarcinilor de supraveghere, după caz; (h) un plan, inclusiv măsurile necesare pentru a spori nivelul general de sensibilizare a cetățenilor cu privire la securitatea cibernetică.
(2)
În cadrul strategiei naționale de securitate cibernetică, statele membre adoptă politici:
(a) care abordează securitatea cibernetică în lanțul de aprovizionare pentru produsele TIC și serviciile TIC utilizate de entități pentru furnizarea serviciilor lor; (b) privind includerea și specificarea cerințelor legate de securitatea cibernetică pentru produsele TIC și serviciile TIC în cadrul achizițiilor publice, inclusiv în legătură cu certificarea de securitate cibernetică, criptarea și utilizarea produselor de securitate cibernetică cu sursă deschisă; (c) de gestionare a vulnerabilităților, inclusiv promovarea și facilitarea divulgării coordonate a vulnerabilităților în temeiul articolului 12 alineatul (1); (d) legate de menținerea disponibilității, integrității și confidențialității generale a nucleului public al internetului deschis, inclusiv securitatea cibernetică a cablurilor de comunicații submarine, după caz; (e) de promovare a dezvoltării și integrării tehnologiilor avansate relevante care vizează implementarea unor măsuri de ultimă generație de gestionare a riscurilor în materie de securitate cibernetică; (f) de promovare și dezvoltare a educației și a formării privind securitatea cibernetică, competențele, sensibilizarea și inițiativele de cercetare și dezvoltare în materie de securitate cibernetică, precum și orientări privind bunele practici și controale în materie de igienă cibernetică, destinate cetățenilor, părților interesate și entităților;